**GUVERNUL ROMÂNIEI**

****

**HOTĂRÂRE**

**privind transferul Spitalului Clinic C.F. Nr. 2 - București din subordinea Ministerului Transporturilor și Infrastructurii în subordinea Universității de Medicină și Farmacie “Carol Davila” din București, instituție de învățământ superior de stat și de cercetare, cu personalitate juridică, de interes public, aflată în coordonarea Ministerului Educației.**

În temeiul art. 108 din Constituţia României, republicată, al art. 867 alin. (1) Legea nr. 287/2009 privind Codul civil, republicată, cu modificările și completările ulterioare, al art.288 alin. (1) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare, al art. 172 alin. (3) din Legea nr. 95/2006 privind reforma în domeniul sănătăţii, republicată, cu modificările şi completările ulterioare, al art. 20, alin. (1) din Legea nr. 199/2023 a învățământului superior, al Ordonanței de urgență nr. 41/2023 privind transferul rețelei sanitare a Ministerului Transporturilor și Infrastructurii către alte ministere și instituții cu rețele sanitare proprii, așa cum sunt reglementate la art. 4 alin. (2) din Legea nr. 95/2006 privind reforma în domeniul sănătății, aprobată, cu modificări, prin Legea nr. 429/2023.

*Guvernul României adoptă prezenta hotărâre:*

Art.1 (1) - Se aprobă transferul Spitalului Clinic C.F. Nr. 2 - București, unitate sanitară publică cu paturi, cu personalitate juridică, cu sediul în Municipiul București, B-dul Mărăști, nr. 63, sectorul 1, din subordinea Ministerului Transporturilor și Infrastructurii în subordinea Universității de Medicină și Farmacie “Carol Davila” din București, instituție aflată în coordonarea Ministerului Educației, cu preluarea întregii activități la data încheierii între cele două instituții a Protocolului precizat la art.1 alin. 2 din prezenta Hotărâre.

(2) Patrimoniul Spitalului Clinic C.F. Nr. 2 - București se preia de către Universitatea de Medicină și Farmacie “Carol Davila” din București, instituție aflată în coordonarea Ministerului Educației, pe baza situaţiilor financiare întocmite potrivit prevederilor art. 28 alin. (1¹) din Legea contabilităţii nr. 82/1991, republicată, cu modificările şi completările ulterioare, a inventarierii generale a elementelor de natura activelor, datoriilor și capitalurilor proprii și în baza unui Protocol de predare -preluare încheiat în termen de 90 de zile de la data intrării în vigoare a prezentei Hotărâri.

(3) Protocolul de predare - preluare prevăzut la alin. (2) va cuprinde date referitoare la prevederile bugetare, execuția bugetară la data predării-preluării, date privitoare la preluarea și menținerea personalului, a numărului de paturi existent, structura organizatorică a spitalului, date privitoare la imobilele aflate în domeniul public al statului, situatia litigiilor aflate în diferite stadii și documentația aferentă fiecarei cauze în parte, precum și rezultatele inventarierii generale a elementelor de natura activelor datoriilor și capitalurilor proprii, și se semnează de către reprezentantul legal al Ministerului Transporturilor și Infrastructurii, Ministerului Educației, al Spitalului Clinic CF. Nr. 2. - București și al Universității de Medicină și Farmacie “Carol Davila” din București. La protocolul de predare - preluare se anexează situațiile financiare prevazute la alin (2), inventarierea generală a elementelor de natura activelor, datoriilor şi capitalurilor proprii, procesul-verbal de inventariere și listele de inventariere.

(4) Se aprobă transferul bunurilor aflate în domeniul public al statului, din administrarea Ministerului Transporturilor și Infrastructurii prin Spitalul Clinic C.F. Nr. 2 - București în administrarea Ministerului Educației prin Universitatea de Medicină și Farmacie “Carol Davila” din București, având datele de identificare prevăzute în anexa nr. 1.

(5) Predarea - preluarea bunurilor prevăzute în anexa nr. 1, se face în baza Protocolului prevăzut la alin. (2) si (3) al acestui articol, în termen de 90 de zile de la data intrării în vigoare a acestei Hotărâri.

(6) Bunurile din domeniul public al statului, având datele de identificare prevăzute în anexa nr. 2, rămân în administrarea Ministerului Transporturilor și Infrastructurii, urmând ca, ulterior, acestea să fie predate altor entități sau radiate din inventarul centralizat al bunurilor din domeniul public al statului, după caz, în baza unor acte normative adoptate în acest sens.

Art. 2 - (1) Universitatea de Medicină și Farmacie “Carol Davila” din București, instituție de învățământ superior de stat și de cercetare, cu personalitate juridică, de interes public, cu sediul în Bucureşti, Strada Dionisie Lupu, nr. 37, sectorul 2, aflată în coordonarea Ministerului Educației va prelua întreaga activitate, structură organizatorică și întregul personal angajat al Spitalului Clinic C.F. nr. 2 – București.

(2) Personalul care, la data intrării în vigoare a prezentei Hotărâri, îşi desfăşoară activitatea în cadrul unității sanitare precizată la art. 1 alin. (1) din această Hotărâre, îşi păstrează regimul juridic aplicabil fiecărei categorii de personal, cu preluarea în integralitate a Contractului colectiv de muncă în vigoare la data încheierii Protocolului precizat la art. 1 alin. (3) din prezenta Hotărâre.

Art. 3 - La data preluării de către Universitatea de Medicină și Farmacie “Carol Davila” din București, prin protocolul de predare - preluare al Spitalului Clinic C.F. Nr. 2 – București, aceasta se subrogă în toate drepturile şi obligaţiile din contractele aflate în derulare.

Art. 4 - În termen de 90 de zile de la data intrării în vigoare a prezentei Hotărâri, Ministerul Educației și Ministerul Transporturilor și Infrastructurii îsi vor actualiza în mod corespunzător datele din evidența cantitativ-valorică și împreună cu Ministerul Finanțelor, vor opera modificările corespunzatoare conform Hotărârii Guvernului 1705/2006 pentru aprobarea inventarului centralizat al bunurilor din domeniul public al statului cu modificările și completările ulterioare, conform prevederilor acestei Hotărâri.

Art. 5 - Anexa Nr.2. la HG nr.370/2021 privind organizarea și funcționarea Ministerului Transporturilor și Infrastructurii publicată în Monitorul Oficial al României partea I nr. 333 din 01.04.2021 cu modificările și completările ulterioare se modifică în sensul eliminării nr.crt. 2 de la litera B.

Art. 6 - Anexele nr. 1 și 2 fac parte integrantă din prezenta hotărâre.

**PRIM-MINISTRU**

**ION-MARCEL CIOLACU**